EUROPA-KOMMISSIONEN Bruxelles, den 17.10.2018 COM(2018) 697 final RAPPORT FRA KOMMISSIONEN TIL EUROPA-PARLAMENTET, RÅDET, DET EUROPÆISKE ØKONOMISKE OG SOCIALE UDVALG OG REGIONSUDVALGET Resumé af den sammenfattende rapport om anvendelsen af forordning (EU) nr. 649/2012 om eksport og import af farlige kemikalier {SWD(2018) 438 final}



Anvendte forkortelser BPR Biocidforordningen CLP Forordningen om klassificering, mærkning og emballering KN Den kombinerede nomenklatur CUS Customs Union and Statistics DNA Udpeget national myndighed ECHA Det Europæiske Kemikalieagentur ePIC Softwareapplikation til gennemførelse af forordning (EU) nr. 649/2012 EU Den Europæiske Union

FRA Definitivt reguleringsindgreb NEA National håndhævende myndighed OECD Organisationen for Økonomisk Samarbejde og Udvikling PIC Forudgående informeret samtykke PPPR Forordningen om plantebeskyttelsesmidler RC Rotterdamkonventionen REACH Forordningen om registrering, vurdering og godkendelse af samt begrænsninger for kemikalier RIN Reference-id-nummer SDS Sikkerhedsdatablad



1.Indledning 1.1.PIC-forordningen Ved forordning (EU) nr. 649/2012 ("PIC-forordningen") gennemføres Rotterdamkonventionen om proceduren for forudgående informeret samtykke (PIC) for visse farlige kemikalier og pesticider i international handel, som blev vedtaget i 1998 og blev ratificeret af Unionen i 2002. Forordningen har til formål at styrke ansvarsdelingen og samarbejdet mellem parterne ved den internationale overførsel af farlige kemikalier og beskytte menneskers sundhed og miljøet mod potentiel skade ved at fremme informationsudveksling om farlige kemikaliers egenskaber, ved at indføre en beslutningsproces i Unionen om import og eksport heraf og ved at videreformidle beslutninger til parterne i konventionen og til andre lande (artikel 1). PIC-forordningen finder anvendelse på kemikalier, der er omfattet af Rotterdamkonventionens PIC-procedure, og på industrikemikalier (til erhvervsmæssig og privat anvendelse) og pesticider (herunder biocider), hvis anvendelse er forbudt eller underkastet strenge restriktioner i henhold til EU-lovgivningen af hensyn til sundheden eller miljøet. Ved forordningen indføres der forpligtelser for virksomheder, der påtænker at eksportere sådanne kemikalier til tredjelande, uanset om landene er parter i Rotterdamkonventionen eller ej. Eksporter er omfattet af forskellige krav afhængigt af, hvor kemikalierne er opført på listen i bilag I til forordningen: Kemikalier, der er opført på listen i bilag I, del 1, er underkastet krav om eksportanmeldelse til importlandets myndighed. Kemikalier, der er opført på listen i bilag I, del 2 og 3, er underkastet krav om eksportanmeldelse til og udtrykkeligt samtykke fra importlandets myndighed, medmindre de er omfattet af Rotterdamkonventionens PIC-procedure og eksporteres til en part, der har givet et positivt importsvar, eller til et land, der har fraveget kravet om anmeldelse. Disse forpligtelser finder også anvendelse på blandinger, der indeholder stoffer på listen i forordningens bilag I, del 1, i en koncentration, der udløser mærkningskrav efter bestemmelserne i forordning (EF) nr. 1272/2008 om klassificering, mærkning og emballering af stoffer og blandinger, og på visse artikler.

I henhold til PIC-forordningen er Kommissionen forpligtet til at underrette konventionens sekretariat om definitive reguleringsindgreb, der forbyder eller underkaster anvendelsen af et kemikalie strenge restriktioner i Unionen i en af konventionens anvendelseskategorier (industrikemikalier eller pesticider). Kemikalier, for hvilke en sådan underretning er påkrævet, er opført i del 2 i bilag I til PIC-forordningen. Underretningen om definitive reguleringsindgreb har til formål at underrette andre parter om de potentielle risici ved anvendelse af disse kemikalier og danner grundlag for optagelsen af kemikalier på listen i bilag III til konventionen. For kemikalier, der er opført i bilag I, del 3, (som afspejler bilag III til konventionen), vedtager Kommissionen i tæt samarbejde med medlemsstaterne og på grundlag af EU-retten en importbeslutning, der angiver, om og på hvilke betingelser kemikaliet kan importeres til Unionen. Denne fremsendes også til konventionens sekretariat. 1.2.Rapportering I henhold til PIC-forordningens artikel 22 skal Kommissionen hvert tredje år rapportere om sine aktiviteter i henhold til forordningen og udarbejde en sammenfattende rapport om udførelsen af de funktioner, der er omhandlet i PIC-forordningen, som omfatter: ·de oplysninger, som medlemsstaterne indgiver i henhold til artikel 22, stk. 1, om anvendelsen af de procedurer, der er fastsat i denne forordning, herunder toldkontrol, overtrædelser, sanktioner og afværgeforanstaltninger ·de oplysninger, som Det Europæiske Kemikalieagentur (ECHA) indgiver i henhold til artikel 22, stk. 1, om anvendelsen af PIC-forordningens procedurer. Denne rapportering er den første inden for rammerne af denne PIC-forordning, og den dækker de tre års gennemførelse siden forordningens ikrafttræden (2014-2016). Ved Kommissionens gennemførelsesafgørelse (EU) 2016/770 af 14. april 2016 blev der fastlagt et fælles indberetningsformat for udpegede nationale myndigheder med henblik på at indsamle ensartede oplysninger på tværs af medlemsstaterne. Et indberetningsformat for agenturets rapport blev ligeledes fastlagt ved Kommissionens gennemførelsesafgørelse (EU) 2016/1115 af 7. juli 2016. Medlemsstaterne og agenturet skulle indgive deres rapporter inden den 31. maj 2017, men der er opstået visse forsinkelser i indberetningsprocessen. Rapporten fra agenturet blev modtaget den 18. juli 2017, mens medlemsstaternes indberetning blev afsluttet den 5. oktober 2017 med indgivelsen af det endelige indberetningsspørgeskema. Denne rapport er et resumé af den sammenfattende rapport, jf. PIC-forordningens artikel 22, som samler resultaterne af Kommissionens, agenturets og medlemsstaternes rapporter. Der gives en oversigt over gennemførelsen af PIC-forordningen i perioden 2014-2016. 2.Forvaltning af PIC-forordningen 2.1.Alle medlemsstater har udpeget deres nationale kompetente myndighed I henhold til PIC-forordningens artikel 4 skal hver medlemsstat udpege en eller flere myndigheder (udpegede nationale myndigheder), som skal udføre de administrative funktioner, der følger af PIC-forordningen. De udpegede nationale myndigheder spiller en vigtig rolle i eksportanmeldelsesproceduren: kontrollere eksportanmeldelsernes overensstemmelse og videresende dem til agenturet, behandle anmodninger om udtrykkeligt samtykke og træffe afgørelse om fravigelse, behandle anmodninger om et særligt reference-id-nummer og underrette Kommissionen om beslutninger om at forbyde et kemikalie eller underkaste det strenge restriktioner. I henhold til artikel 10 har udpegede myndigheder også indberetningspligt og skal f.eks. underrette agenturet om handel med kemikalier, der er opført i bilag I. De skal også efter anmodning fremsende oplysninger til importlande, fremme udvekslingen af oplysninger om kemikalier og samarbejde om fremme af teknisk bistand.

Medlemsstaterne har udpeget 35 sådanne myndigheder. De fleste medlemsstater (22) har kun én udpeget national myndighed, men seks lande har to eller tre. Udpegede nationale myndigheder er oftest ministerier eller organer med ansvar for miljøet, kemikalier og sundhed eller sundhed og sikkerhed. De medlemsstater, der har flere udpegede nationale myndigheder, har oftest fordelt ansvarsområderne, således at en myndighed har ansvaret for industrikemikalier, og en anden for pesticider. De ressourcer, der kræves for at gennemføre PIC-forordningen i medlemsstaterne, navnlig de menneskelige ressourcer, afhænger af, hvor mange eksportanmeldelser og anmodninger om udtrykkeligt samtykke der behandles. De tal, som medlemsstaterne har indgivet for de menneskelige ressourcer, der arbejder med PIC-forordningen i de udpegede nationale myndigheder, svinger fra 0,1 FTE for de medlemsstater, som kun skal behandle få eller ingen eksportanmeldelser, til 2 FTE for de medlemsstater, der modtager flest eksportanmeldelser. 2.2.Agenturets arbejdsbyrde har været større end forventet inden forordningens ikrafttræden Agenturet spiller en vigtig rolle, idet det medvirker til at sikre, at eksportanmeldelsesproceduren fungerer korrekt, ved at: ·registrere eksportanmeldelserne, kontrollere deres fuldstændighed og fremsende dem til importlandet (artikel 8, stk. 2) ·sende en anden eksportanmeldelse, hvis det ikke modtager en bekræftelse af modtagelsen fra myndigheden i tredjelandet senest 30 dage efter afsendelsen af den første eksportanmeldelse (artikel 8, stk. 3) ·gøre eksportanmeldelser modtaget fra et tredjelands udpegede nationale myndigheder tilgængelige for alle udpegede nationale myndigheder i Unionen (artikel 9, stk. 1) ·bekræfte modtagelsen af eksportanmeldelser fra tredjelande (artikel 9, stk. 1) ·sende en påmindelse vedrørende en anmodning om udtrykkeligt samtykke, hvis der ikke er modtaget svar fra tredjelandets myndigheder senest 30 dage efter den første anmodning, og sende en anden påmindelse efter yderligere 30 dage, hvis der endnu ikke er modtaget svar (artikel 14, stk. 6) ·hjælpe medlemsstaternes udpegede nationale myndigheder og Kommissionen med at vurdere fravigelser i henhold til artikel 14, stk. 6 og 7 ·indsamle, sammenfatte og offentliggøre de oplysninger, der hvert år modtages fra de udpegede nationale myndigheder om de mængder kemikalier, der eksporteres og importeres (artikel 10, stk. 3). Agenturet har ansvaret for at udvikle og drive applikationen til behandling af eksportanmeldelser og udtrykkelige samtykker, der gives af importlandene (ePIC). Det yder desuden bistand og teknisk og videnskabelig vejledning til industrien, medlemsstaternes og tredjelandes udpegede nationale myndigheder og Kommissionen (artikel 6). Som det fremhæves i agenturets rapport, er antallet af eksportanmeldelser steget mere end den forventede årlige stigning på 10 %, og det har medført en yderligere arbejdsbyrde ud over det forventede og har forøget den tid, der bruges på at støtte de udpegede nationale myndigheder (medlemsstaternes og tredjelandes). Arbejdet med at støtte medlemsstaternes og tredjelandes udpegede nationale myndigheder kræver omkring 30-40 % af personalets tid. Stigningen i antallet af eksportanmeldelser har også krævet forbedringer af PIC-applikationen, f.eks. øget automatisering af visse processer for at mindske arbejdsbyrden for industribrugere og myndigheder og derved hjælpe dem med at overholde de fastsatte tidsfrister.

2014 2015 2016 Anslået antal anmeldelser 4 000 4 300 6 300 Faktisk antal anmeldelser 4 575 5 460 7 967 Agenturet har anført, at den nuværende arbejdsbyrde bekræfter denne tendens, og at der kræves yderligere menneskelige og finansielle ressourcer for at løfte denne opgave. 2.3.Koordineringen mellem EU- og nationale institutioner er ifølge Kommissionen, agenturet og de udpegede nationale myndigheder effektiv Medlemsstaterne har generelt vurderet, at koordineringen mellem de udpegede nationale myndigheder og Kommissionen og mellem de udpegede nationale myndigheder og agenturet har været tilfredsstillende. Flere udpegede nationale myndigheder roser støtten fra Kommissionen og agenturet for at være hurtig og af høj kvalitet. Agenturet betegner ligeledes samarbejdet med de udpegede nationale myndigheder som effektivt, herunder ved håndtering af uenighed. Også Kommissionen anser samarbejdet med de udpegede nationale myndigheder for effektivt, navnlig takket være drøftelserne på de halvårlige PIC-møder for udpegede nationale myndigheder. Ifølge agenturet har samarbejdet med Kommissionen været tilfredsstillende, men det har påpeget en række områder, der kan forbedres, f.eks. udarbejdelsen af meddelelser om definitive reguleringsindgreb, gennemførelsen af artikel 14, stk. 6 og 7, og proceduren for ajourføring af bilagene. Også Kommissionen anser samarbejdet med agenturet for tilfredsstillende, og den har fremhævet de regelmæssige udvekslinger om videnskabelige, tekniske og juridiske spørgsmål i forbindelse med gennemførelsen, herunder navnlig den juridiske fortolkning af bestemmelserne og deres gennemførelse i praksis. 3.Ajourføring af bilag I til PIC-forordningen I henhold til artikel 23 skal Kommissionen mindst en gang om året tage listen over kemikalier i bilag I op til gennemgang på grundlag af udviklingen inden for EU-retten – primært REACH-forordningen, biocidforordningen og forordningen om plantebeskyttelsesmidler – og konventionen. Bilag til PIC-forordningen ændres ved delegerede retsakter vedtaget af Kommissionen. I løbet af rapporteringsperioden blev 21 stoffer optaget i bilag I, del 1, og ti blev optaget i bilag I, del 2. 12 af disse stoffer blev optaget efter et forbud mod deres anvendelse som pesticider i henhold til forordningen om plantebeskyttelsesmidler, og ni blev optaget efter deres tilføjelse til bilag XVII til REACH. Syv blev optaget i del 3 af bilag I efter deres tilføjelse til bilag III til Rotterdamkonventionen. Delegeret retsakt Kemikalie Ændring af bilag I Grundlag for optagelse Kommissionens delegerede forordning (EU) nr. 1078/2014 af 7. august 2014 om ændring af bilag I til forordning (EU) nr. 649/2012 Azocyclotin Del 1 og 2 PPPR Bitertanol Del 1 og 2 PPPR Cinidon-ethyl Del 1 og 2 PPPR Cyclanilid Del 1 og 2 PPPR Cyfluthrin Del 1 og 2 PPPR Cyhexatin Del 1 og 2 PPPR Ethoxysulfuron Del 1 og 2 PPPR Didecyldimethylammoniumchlorid Del 1 PPPR Oxadiargyl Del 1 og 2 PPPR Rotenon Del 1 og 2 PPPR Warfarin Del 1 PPPR Azinphos-methyl Del 3 Bilag III til RC Perfluoroktansulfonsyre Del 3 Bilag III til RC Perfluoroktansulfonater Del 3 Bilag III til RC Perfluoroktansulfonamider Del 3 Bilag III til RC Perfluorooktansulfonyler Del 3 Bilag III til RC Kommissionens delegerede forordning (EU) 2015/2229 af 29. september 2015 om ændring af bilag I til forordning (EU) nr. 649/2012 1,1-dichlorethen Del 1 REACH 1,1,2-trichlorethan Del 1 REACH 1,1,1,2-tetrachlorethan Del 1 REACH 1,1,2,2-tetrachlorethan Del 1 REACH Dibutyltinforbindelser Del 1 REACH Dioctyltinforbindelser Del 1 REACH Fenbutatinoxid Del 1 og 2 PPPR Blyforbindelser Del 1 REACH Pentachlorethan Del 1 REACH Trichlorbenzen Del 1 REACH Handelsvaren pentabromdiphenylether, herunder: tetrabromdiphenylether og pentabromdiphenylether Del 3 Bilag III til RC Handelsvaren oktabromdiphenylether, herunder hexabromdiphenylether og heptabromdiphenylether Del 3 Bilag III til RC I henhold til artikel 11 i PIC-forordningen skal Kommissionen skriftligt give sekretariatet meddelelse om de kemikalier der er opført i bilag I, del 2, som opfylder betingelserne for PIC-anmeldelsesproceduren. Tre anmeldelser blev fremsendt til sekretariatet i rapporteringsperioden:

Grundlag for anmeldelse Anmeldte kemikalier Dato for anmeldelse Kommissionens forordning (EU) nr. 73/2013 (2014) Naled April 2014 Kommissionens delegerede forordning (EU) nr. 1078/2014 Bitertanol Oktober 2016 Kommissionens delegerede forordning (EU) 2015/2229 Fenbutatinoxid Oktober 2016 4.Anvendelse af PIC-forordningen 4.1.Oplysningsaktiviteter og støtte, som udpegede nationale myndigheder og agenturet har ydet til eksportører, har forbedret overholdelsen af PIC-forordningen Agenturet skal yde bistand og forsyne eksportører og importører med tekniske og videnskabelige vejledninger og værktøjer (artikel 6, stk. 1). Selv om det ikke er en retlig forpligtelse, ydede de fleste udpegede nationale myndigheder støtte og gennemførte oplysningsaktiviteter målrettet mod nationale eksportører og importører i rapporteringsperioden. 25 medlemsstater gennemførte oplysningsaktiviteter målrettet mod nationale eksportører og importører i rapporteringsperioden. De fleste etablerede specifikke websider med oplysninger om PIC-forordningen og henvisninger til agenturets websider om PIC-forordningen og ePIC. Ti medlemsstater etablerede også en national helpdesk. Næsten alle medlemsstater har oplyst, at disse aktiviteter forbedrede eksportørers og importørers overholdelse af PIC-forordningen. Nogle udpegede nationale myndigheder har f.eks. konstateret en stigning i det antal eksportanmeldelser, som de modtog, en stigning i antallet af registrerede virksomheder i ePIC og forbedret overholdelse af rapporteringsforpligtelserne i artikel 10. I løbet af rapporteringsperioden offentliggjorde agenturet Vejledning om gennemførelsen af forordning (EU) nr. 649/2012 om eksport og import af farlige kemikalier og en række brugerhåndbøger om ePIC (til de forskellige brugergrupper). Agenturet gav oplysninger til eksportører og importører via sit websted, det ugentlige e-News eller nyhedsbrevet og tilrettelagde en række workshops om PIC-forordningen, primært vedrørende den indledende udvikling af ePIC. Ifølge agenturet viser stigningen i antallet af eksportanmeldelser fra EU-eksportører og i antallet af virksomheder, der gennemfører PIC-forordningen, at kendskabet til og overholdelsen af forordningen er blevet væsentligt bedre i rapporteringsperioden, hvilket delvist kan tilskrives agenturets egne oplysningsaktiviteter og de udpegede nationale myndigheders oplysningsaktiviteter. 4.2.Arbejdsbyrden vedrørende gennemførelsen af PIC-forordningen er ujævnt fordelt mellem medlemsstaterne Eksportanmeldelsen er det instrument, hvormed landene udveksler oplysninger om kemikalier, der er forbudt eller underkastet strenge restriktioner, i overensstemmelse med PIC-forordningen. Alle EU-baserede eksportører skal indgive en eksportanmeldelse til deres udpegede nationale myndigheder, hvis de vil eksportere kemikalier, der er opført i PIC-forordningens bilag I, del 1, til et tredjeland. Når den udpegede nationale myndighed har kontrolleret og godkendt anmeldelsen (efter eventuel genindsendelse), videresendes den til agenturet, som også kontrollerer anmeldelsen og fremsender den til den udpegede nationale myndighed i importlandet. Hvis der ikke modtages en bekræftelse af modtagelsen, fremsender agenturet anmeldelsen igen. Hele proceduren gennemføres via ePIC, og eksportører skal bruge den anmeldelsesskabelon, der findes i systemet. I rapporteringsperioden godkendte og videresendte medlemsstaterne 15 771 eksportanmeldelser til agenturet og afviste 1 214. Antallet af behandlede eksportanmeldelser varierede betydeligt mellem medlemsstaterne. Tre medlemsstater behandlede ikke nogen eksportanmeldelser i rapporteringsperioden, og fem medlemsstater havde under ti anmeldelser. De højeste antal eksportanmeldelser blev behandlet af Tyskland (5 196 anmeldelser), Frankrig (3 358), Det Forenede Kongerige (1 829), Italien (1 321) og Spanien (1 265). De importerende lande, der modtog det højeste antal eksportanmeldelser fra Unionen, var Schweiz (1 044 anmeldelser), Tyrkiet (984), Rusland (890), USA (754) og Kina (601). For visse eksporter, der er fritaget for PIC-forordningen eller kravet om eksportanmeldelse, skal eksportører anmode deres udpegede nationale myndighed om et særligt reference-id-nummer og angive det i toldangivelsen for at lette toldklareringen.

I rapporteringsperioden accepterede 17 medlemsstater 7 072 anmodninger om et særligt reference-id-nummer, som primært blev anvendt til eksporter, der er fritaget for forordningen, eftersom de bruges til forsknings- eller analyseformål. 11 medlemsstater har ikke behandlet sådanne anmodninger i de sidste tre år. Tyskland, Det Forenede Kongerige og Belgien accepterede flest sådanne anmodninger om et særligt reference-id-nummer (se figur 1). 4.3.Eksportører stødte på vanskeligheder ved udfyldelsen af eksportanmeldelsesformularen Ifølge agenturet og de udpegede nationale myndigheder stødte eksportører på vanskeligheder ved indgivelsen af oplysninger om eksporten (f.eks. importørers kontaktoplysninger) og kemikaliets tilsigtede anvendelse i det importerende land. Den tilsigtede anvendelse og anvendelseskategorien for eksporter af biocider var navnlig et problem for eksportører. 12 udpegede nationale myndigheder har også tilkendegivet, at eksportører har haft problemer med tilgængeligheden af KN- eller CUS-koder. Ifølge agenturet har der også været problemer med afsnit 6.1 i formularen vedrørende resuméet af og årsagerne til definitive reguleringsindgreb og ikrafttrædelsesdatoen, idet nogle eksportører har indsat uhensigtsmæssige erklæringer. Flere udpegede nationale myndigheder og agenturet har f.eks. alle fremhævet problemer med at tilvejebringe sikkerhedsdatabladet på det korrekte sprog, eksport af blandinger og angivelse af kemiske grupper i ePIC, som ikke nødvendigvis er omfattende, og som skabte forvirring blandt eksportører med hensyn til, om et kemikalie var omfattet af PIC-forordningen eller ej. 4.4.Antallet af anmodninger om genindgivelse var relativt højt i den treårige periode I relativt mange tilfælde anmodede de udpegede nationale myndigheder eller agenturet om genindgivelse af en anmeldelse. I 2015-2016 anmodede de om genindgivelse af i alt 2 503 eksportanmeldelser, hvoraf agenturet anmodede om genindgivelse af 566 eksportanmeldelser (334 i 2015 og 232 i 2016). Hovedårsagerne til genindgivelse vedrørte afsnit 6 i anmeldelsesformularen (resuméet af og årsagerne til definitive reguleringsindgreb og ikrafttrædelsesdatoen) og sikkerhedsdatabladet (f.eks. sprog eller sikkerhedsdatablad, der ikke matcher anmeldelsen). 4.5.Ingen væsentlige forsinkelser i eksportanmeldelsesproceduren Selv om nogle udpegede nationale myndigheder og agenturet indberettede problemer med at overholde anmeldelsesprocedurens frister, var antallet af anmeldelser, der blev behandlet for sent, lavt. Det antal anmeldelser, som agenturet modtog under 25 dage inden eksporten (som er den frist, der er anført i forordningen), udgjorde 4,9 % af det samlede antal eksportanmeldelser. Desuden blev 171 anmeldelser sendt for sent til importlandene af agenturet, og det svarede til 1,2 % af det samlede antal anmeldelser, der blev sendt til importlande i rapporteringsperioden. Årsager til forsinkelser vedrørte typisk vanskeligheder med at behandle eksportanmeldelser under spidsbelastningsperioden om vinteren, virksomheder, som ikke overholdt fristerne for genindgivelser, og – fra agenturets side – forsinkelser i modtagelsen af anmeldelser fra de udpegede nationale myndigheder. 4.6.Antallet af eksportanmeldelser fra tredjelande næsten fordobledes i perioden 2014-2016 I henhold til artikel 9 skal agenturet offentliggøre eksportanmeldelser, der modtages fra tredjelande, via dets database, bekræfte modtagelsen af anmeldelsen over for eksportlandets udpegede nationale myndighed og sende en kopi til den udpegede nationale myndighed i den eller de medlemsstater, der modtager importen.

Agenturet modtog 1 105 eksportanmeldelser fra tredjelande i rapporteringsperioden, primært fra USA og Schweiz. Antallet af anmeldelser næsten fordobledes fra 2014 til 2016. 2014 2015 2016 I alt Modtagne eksportanmeldelser 209 486 410 1 105 4.7.Rapportering i henhold til artikel 10 fungerede effektivt I henhold til artikel 10 har eksportører og importører pligt til i løbet af første kvartal hvert år at underrette den udpegede nationale myndighed om, hvor stor en mængde af kemikalier opført i bilag I til PIC-forordningen der blev eksporteret til eller importeret fra tredjelande i det foregående år. Eksportører skal også give den udpegede nationale myndighed navnene og adresserne på hver importør. Udpegede nationale myndigheder skal til gengæld hvert år videregive disse oplysninger til agenturet, som derefter samler oplysningerne på EU-plan og offentliggør dem via sin database. Ifølge de oplysninger, der blev indgivet af agenturet og de udpegede nationale myndigheder, var der enkelte problemer under rapporteringsprocessen omhandlet i artikel 10. Omkring en tredjedel af de udpegede nationale myndigheder har anført, at de oplevede forsinkelser fra eksportører eller importører i forbindelse med indgivelsen af oplysninger, selv om disse forsinkelser ikke påvirkede gennemførelsen af rapporteringen omhandlet i artikel 10. Agenturet oplevede ligeledes kun få komplikationer i forbindelse med indsamlingen af oplysninger fra medlemsstaterne, hvor de udpegede nationale myndigheder medtog data om kemikalier opført i bilag I, som blev eksporteret til forsknings- eller analyseformål og derfor var uden for PIC-forordningens anvendelsesområde og den rapporteringsforpligtelse, der følger deraf. Oplysninger, der er indsamles til brug ved rapportering i henhold til artikel 10, anvendes af de udpegede nationale myndigheder, toldmyndighederne eller andre håndhævende myndigheder i 16 medlemsstater. Otte udpegede nationale myndigheder har anført, at oplysningerne bruges til håndhævelsesaktiviteter, og yderligere seks anførte, at de bruges til håndhævelsesaktiviteter under REACH-forordningen (f.eks. krydskontrol af overholdelse af registreringskravene eller kontrol af overholdelse af restriktioner). 4.8.Der er truffet EU-importbeslutninger for syv stoffer, der er opført i bilag III til Rotterdamkonventionen I henhold til konventionens artikel 10 skal parterne vedtage en importbeslutning for hvert nyt kemikalie, der er opført i bilag III, og indgive den til sekretariatet. I henhold til PIC-forordningens artikel 13 vedtages EU-importbeslutninger ved en gennemførelsesretsakt, der udarbejdes af Kommissionen og forelægges REACH-udvalget til udtalelse efter rådgivningsproceduren. Importbeslutninger blev vedtaget gennem to gennemførelsesretsakter vedtaget af Kommissionen i rapporteringsperioden. Gennemførelsesretsakt Kemikalier Beslutningens karakter/status Importbeslutning Begrundelse for beslutning Kommissionens gennemførelsesafgørelse af 15. maj 2014 azinphos-methyl Ny beslutning Endelig Intet samtykke til import Forbudt i henhold til PPPR handelsvaren pentabromdiphenylether Ny beslutning Endelig Udelukkende samtykke til import på specificerede betingelser Forbudt med specifikke undtagelser i henhold til POP-forordningen handelsvaren oktabromdiphenylether Ny beslutning Endelig Udelukkende samtykke til import på specificerede betingelser Forbudt med specifikke undtagelser i henhold til POP-forordningen perfluoroktansulfonsyre, perfluoroktansulfonater, perfluoroktansulfonamider og perfluoroktansulfonyler Ny beslutning Endelig Intet samtykke til import Forbudt med specifikke undtagelser i henhold til POP-forordningen Kommissionens gennemførelsesafgørelse af 11. februar 2016 methamidophos Ny beslutning Endelig Intet samtykke til import Forbudt i henhold til PPPR ethylenoxid Ændring af tidligere beslutning Foreløbig Udelukkende samtykke til import på specificerede betingelser Forbudt i henhold til PPPR og begrænset i henhold til biocidforordningen DDT Ændring af tidligere beslutning Endelig Intet samtykke til import Forbudt i henhold til POP-forordningen

4.9.Flere tredjelandes udpegede nationale myndigheder stødte på vanskeligheder ved behandlingen af anmodninger om udtrykkeligt samtykke I henhold til artikel 14 skal importlandet give samtykke til importen, inden eksport af kemikalier opført i bilag 1, del 2 eller 3, kan finde sted. Den udpegede nationale myndighed i det eksporterende land kan imidlertid fra sag til sag og i samråd med Kommissionen beslutte at fravige kravet om udtrykkeligt samtykke, når et kemikalie, som opfylder betingelserne for PIC-anmeldelsesproceduren, eksporteres til et OECD-land (artikel 14, stk. 6), eller når der ikke er modtaget svar fra importlandet inden 60 dage, og såfremt visse betingelser er opfyldt (artikel 14, stk. 7). I rapporteringsperioden gennemførte 19 medlemsstater proceduren for udtrykkeligt samtykke i henhold til artikel 14. De har anført, at den største udfordring var forskellige importerende landes problemer med at behandle anmodninger om udtrykkeligt samtykke, fordi de udpegede nationale myndigheder ikke svarede inden fristen på 60 dage eller slet ikke svarede. Af de 3 362 anmodninger om udtrykkeligt samtykke, som de udpegede nationale myndigheder behandlede, modtog 56 % et svar. Andelen faldt i rapporteringsperioden (61 % i 2014, 58 % i 2015 og 51 % i 2016), mens antallet steg. Dette forklarer, hvorfor agenturet måtte sende et betydeligt antal påmindelser. En første påmindelse blev sendt i forbindelse med 65 % af anmodningerne, og en anden påmindelse blev sendt i forbindelse med 42 % af anmodningerne. Enkelte medlemsstater måtte beslutte, om kravet om udtrykkeligt samtykke skulle fraviges (f.eks. seks medlemsstater i forbindelse med en eksport til et OECD-land og 11 i forbindelse med manglende svar fra den kompetente myndighed i importlandet), og oplysninger fra de udpegede nationale myndigheder viste, at der var få gennemførelsesproblemer. Selv om agenturet har anført, at det indledningsvis var vanskeligt at fortolke de tilfælde, der var omfattet af bestemmelserne i artikel 14, stk. 8, er antallet af problematiske tilfælde nu på et meget lavt niveau. 4.10.Manglende overholdelse af krav til oplysninger, der skal ledsage eksporterede kemikalier, vedrører primært emballering og sikkerhedsdatabladet I henhold til artikel 17 skal eksporterede kemikalier emballeres og mærkes i overensstemmelse med de gældende EU-bestemmelser, medmindre importlandet kræver andet. Et sikkerhedsdatablad, der er i overensstemmelse med REACH-forordningens bilag II, skal sendes til hver importør sammen med kemikaliet. De nationale håndhævende myndigheder i otte medlemsstater stødte på problemer med overholdelse i forbindelse med de oplysninger, der ledsagede eksporterede kemikalier. Seks medlemsstater har anført, at disse overholdelsesproblemer vedrørte CLP-forordningens krav til emballering, mens seks andre medlemsstater har anført, at de havde konstateret overholdelsesproblemer i forbindelse med anvendelsen af REACH-forordningens krav til sikkerhedsdatablade. 4.11.Alle medlemsstater har indført et system til at kontrollere eksport og import af kemikalier, der er omfattet af PIC-forordningen I henhold til PIC-forordningens artikel 18 skal medlemsstaterne udpege myndigheder såsom toldmyndighederne til at have ansvaret for at kontrollere import og eksport af kemikalierne opført i bilag I. Alle medlemsstater har udpeget sådanne myndigheder. Toldmyndighederne deltager i gennemførelsen af PIC-forordningen i alle medlemsstater, bortset fra Malta og Det Forenede Kongerige. I fire lande er toldmyndighederne den eneste håndhævende myndighed (Spanien, Kroatien, Italien og Slovakiet). Andre håndhævende myndigheder er typisk miljø-, kemikalie- og/eller sundhedsmyndigheder. I ni medlemsstater er de håndhævende myndigheder en del af den samme institution som den udpegede nationale myndighed. I næsten alle medlemsstater deltager de myndigheder, der er involveret i håndhævelsen af PIC-forordningen, også i håndhævelsen af andre love på kemikalieområdet, f.eks. forordningen om klassificering, mærkning og emballering af stoffer og blandinger (27 medlemsstater), REACH-forordningen (25 medlemsstater) og biocidforordningen (22 medlemsstater).

De fleste medlemsstater (18) har anført, at nationale håndhævende myndigheder har tilstrækkelige ressourcer til at opfylde deres forpligtelser i henhold til PIC-forordningen. Medlemsstater, der har nævnt ressourceproblemer inden for nationale håndhævende myndigheder, henviste navnlig til mangel på menneskelige ressourcer. 16 medlemsstater har indført en form for håndhævelsesstrategi (herunder forskrifter, skriftlige instrukser osv.), og 15 medlemsstater har etableret uddannelsesprogrammer for inspektører. De fleste medlemsstater har også beskrevet deres gældende sanktionssystem for overtrædelse af PIC-forordningen. Udpegede nationale myndigheder har typisk beskrevet en blanding af håndhævelsesforanstaltninger, f.eks. beslaglæggelse og tilbageholdelse af varer, tilbagetrækning fra markedet, indstilling af aktiviteter osv. Ti medlemsstater har anført, at nationale håndhævende myndigheder kan udstede formelle skrivelser med krav om overholdelse inden for en bestemt frist. Med hensyn til sanktioner for overtrædelse har 23 medlemsstater anført, at de pålægger bøder for specifikke overtrædelser, ofte med en skala af bøder, der afhænger af overtrædelsens alvor. I syv medlemsstater kan der pålægges fængselsstraf for de alvorligste overtrædelser. 4.12.Næsten alle medlemsstater har udført håndhævelsesaktiviteter og konstateret et højt niveau af overensstemmelse I rapporteringsperioden gennemførte 18 medlemsstater kontroller af overholdelsen, mens 15 gennemførte kontrolbesøg, som omfattede PIC-forordningen. Ifølge data fremlagt af udpegede nationale myndigheder gennemførte toldmyndigheder og andre nationale håndhævende myndigheder kontroller af kemikalieeksporter i 17 medlemsstater og af kemikalieimporter omfattet af PIC-forordningen i 11 medlemsstater. Antallet af gennemførte kontrollerer varierede betydeligt fra medlemsstat til medlemsstat, hvilket kan skyldes antallet af eksporter og importer af PIC-kemikalier i det enkelte land, inspektionsstrategien eller typerne af gennemførte kontroller (f.eks. reaktive kontroller i forhold til regelmæssig overvågning). Tre medlemsstater har indberettet overtrædelser, der er konstateret under toldkontrol, og kun ganske få overtrædelser. Ni medlemsstater har rapporteret overtrædelser, der er konstateret under kontroller udført af inspektører, og omfanget af overtrædelser varierede betydeligt på tværs af disse medlemsstater. I nogle tilfælde kan dette skyldes arten af den gennemførte kontrol (der er f.eks. større sandsynlighed for at opdage overtrædelser ved reaktiv kontrol). 13 tilfælde af overtrædelse førte til sanktioner i fire medlemsstater. Medlemsstat Toldkontrol af eksporter og importer Overtrædelser konstateret af toldmyndigheder Inspektørers kontrol af eksporter og importer Overtrædelser konstateret af inspektører Østrig 561 0 16 8 Belgien Ikke relevant Ikke relevant 29 10 Bulgarien 463 0 40 7 Finland 3 633 Ikke relevant 1 1 Frankrig 123 3 Ikke relevant Ikke relevant Tyskland 1 1 49 21 Ungarn 35 0 93 2 Italien 1205 9 Ikke relevant Ikke relevant Litauen 0 0 2 1 Nederlandene 275 0 661 2 Det Forenede Kongerige 0 0 1 1 Den største kategori af overtrædelser, der blev konstateret under inspektioner, var kemikaliers manglende overensstemmelse med eksportanmeldelsen. Der blev også konstateret overtrædelser vedrørende sikkerhedsdatabladet og mærkningskravene. Håndhævelsesaktiviteter koordineres gennem forummet for informationsudveksling, og både agenturet og de udpegede nationale myndigheder har givet positive tilbagemeldinger om forummets aktiviteter. Nogle udpegede nationale myndigheder glædede sig over lanceringen af et pilotprojekt vedrørende håndhævelsen af PIC-forordningen.

4.13.Den første rapport i henhold til artikel 20 blev offentliggjort I henhold til artikel 20 skal Kommissionen med bistand fra agenturet og medlemsstaterne fremme tilvejebringelsen af videnskabelige, tekniske, økonomiske og juridiske oplysninger om kemikalier, der er omfattet af PIC-forordningen. Agenturet skal derfor hvert andet år udarbejde en oversigt over alle de videregivne oplysninger. Agenturet offentliggjorde den første oversigt over oplysninger videregivet til tredjelande i november 2016 , som omhandlede de første to års gennemførelse af PIC-forordningen (2014-2015). Agenturet havde ingen vanskeligheder med at indsamle de videregivne oplysninger fra Kommissionen og medlemsstaterne. Den eneste udfordring var fastlæggelsen af rapportens omfang i samråd med Kommissionen og medlemsstaterne, da det var den første rapport af sin art. Kommissionen modtog og besvarede to anmodninger om oplysninger i 2014-2015 og fire anmodninger i 2016. 4.14.Flere udpegede nationale myndigheder og agenturet har deltaget i aktiviteter vedrørende teknisk bistand I henhold til artikel 21 skal Kommissionen, medlemsstaternes udpegede nationale myndigheder og agenturet, under særlig hensyntagen til de behov, der gør sig gældende for udviklingslande og lande med overgangsøkonomi, samarbejde om at fremme teknisk bistand, herunder uddannelse, til udvikling af den infrastruktur, kapacitet og ekspertise, der er nødvendig for forsvarlig håndtering af kemikalier igennem hele disses livscyklus. Fem medlemsstater deltog i samarbejdsaktiviteter, og seks deltog i projekter eller internationale aktiviteter vedrørende udvikling af kapacitet til kemikaliehåndtering. De udpegede nationale myndigheders aktiviteter omfattede tilvejebringelse af teknisk ekspertise eller tekniske oplysninger gennem uddannelsesworkshops, besøg, twinningprojekter osv. Agenturet tilrettelagde eller deltog i en række aktiviteter vedrørende kapacitetsudvikling, hvor det ydede bistand til kandidatlande eller forklarede de specifikke bestemmelser i PIC-forordningen og forskellene i forhold til konventionens bestemmelser for myndigheder i tredjelande. 4.15.ePIC-brugere fandt generelt, at IT-værktøjet er brugervenligt og tilstrækkeligt til at støtte deres arbejde I overensstemmelse med forordning (EU) nr. 649/2012 har agenturet udviklet og vedligeholder IT-værktøjet (ePIC) til støtte for gennemførelsen af PIC-forordningen. ePIC blev sat i drift i september 2014, kort efter forordningens ikrafttræden, og erstattede den foregående EDEXIM-database. Kommissionen, udpegede nationale myndigheder, håndhævende myndigheder, agenturet, eksportører og importører samt toldmedarbejdere har alle adgang til ePIC. Generelt fandt de udpegede nationale myndigheder, at ePIC er brugervenligt, og de havde ingen væsentlige problemer med anvendelsen. Tilbagemeldingerne fra industribrugere til agenturet og udpegede nationale myndigheder var også generelt positive, og det samme var tilbagemeldingerne fra toldmyndighederne og de håndhævende myndigheder. 4.16.Relevante oplysninger og data er blevet offentliggjort

PIC-forordningen indeholder en række bestemmelser om offentliggørelse af oplysninger og data, og disse er blevet overholdt af agenturet. Agenturet har en specifik webside, der omhandler PIC-forordningen, hvor forordningens indhold og de forskellige procedurer forklares. Websiden indeholder også: ·et link til retsakten og efterfølgende ændringer ·artikel 10-rapporter om faktiske mængder af eksporterede og importerede PIC-kemikalier ·artikel 20-rapporter om informationsudveksling. Som det kræves i PIC-forordningen, har agenturet også etableret en database, der indeholder: ·listen over kemikalier omfattet af PIC ·oplysninger og statistikker på højt niveau om eksportanmeldelser ·oplysninger og statistikker på højt niveau om importanmeldelser ·ikkefortrolige oplysninger om udtrykkelige samtykker modtaget fra tredjelande ·kontaktoplysninger for medlemsstaternes og tredjelandes udpegede nationale myndigheder. Desuden offentliggøres oplysninger om stoffer, der er omfattet af PIC-forordningen, også via agenturets websider "Information om kemikalier", hvor der findes et informationskort for hvert stof og en mere detaljeret profil for visse stoffer. 5.Konklusioner Forordning (EU) nr. 649/2012 gennemfører Rotterdamkonventionen i Unionen og har de samme mål, dvs. at styrke ansvarsdelingen og samarbejdet mellem parterne ved den internationale overførsel af farlige kemikalier og beskytte menneskers sundhed og miljøet mod potentiel skade ved at fremme informationsudveksling om farlige kemikaliers egenskaber og handel hermed. Forordning (EU) nr. 649/2012 går videre end konventions krav med det formål at tilbyde et højere beskyttelsesniveau for navnlig udviklingslande og lande med overgangsøkonomi.